Prekladacia správa

Ministerstvo financií SR predkladá informatívnu Správu o dopadoch finančnej a hospodárskej krízy na ekonomiku SR a kvantifikáciu fiškálneho impulzu na základe uznesenia vlády SR č. 203 z 11. marca 2009 bod C.

Správa analyzuje dopad finančnej krízy na ekonomiku Slovenska cez vývoj dostupných mesačných ukazovateľov. Dôraz sa kladie na vývoj v automobilovom priemysle, ktorý je hlavným pilierom priemyselnej produkcie na Slovensku, a na vývoj indikátorov ekonomického sentimentu, ktorý mapuje očakávania podnikateľskej sféry do budúcnosti. Správa takisto obsahuje porovnanie makroekonomických prognóz MF SR z februára tohto roku so septembrovými prognózami v roku 2008. Posledná časť dokumentu kvantifikuje veľkosť fiškálneho impulzu najdôležitejších vládou prijímaných opatrení. 

Správa konštatuje, že v krátkodobom horizonte je možné zmierniť dopady krízy prostredníctvom stabilizačnej fiškálnej politiky. Zároveň však stimulácia ekonomiky nemôže ísť na úkor dlhodobej udržateľnosti verejných financií, v opačnom prípade by strata dôvery v stabilitu makroekonomického prostredia krajiny mohla v krátkom čase krízu ešte viac prehĺbiť. Z tohto pohľadu je fiškálna politika na Slovensku v roku 2009 nastavená správne, pretože je celkovo dostatočne expanzívna kvôli pôsobeniu automatických stabilizátorov, EÚ fondom a investičným projektom v oblasti diaľnic, avšak zároveň zabraňuje neúmernému nárastu deficitu vzhľadom na aktuálnu ekonomickú situáciu prostredníctvom znižovania výdavkov centrálnej vlády. V strednodobom horizonte však môžu byť účinné len štrukturálne politiky zamerané na zvyšovanie potenciálneho rastu ekonomiky, ktoré urýchľujú oživenie ekonomiky v čase, keď kríza pominie a zároveň zmierňujú dopady budúcich cyklických poklesov, ktoré v trhových ekonomikách zákonite nastávajú. V prípade Slovenska je to orientácia na znalostnú ekonomiku, podnikateľské prostredie a flexibilný trh práce. Z tohto pohľadu je dôležitá dôsledná implementácia Modernizačného programu Slovensko 21 a Národného programu reforiem.